text: À Cléomadès revenir 
   Me plaist, pour ce que parfournir 
   Vueil le certain de ceste estoire. 
   Sachiez que à celui tempoire 
   Ne fu nus rois qui se presist 
   À lui, ne qui le ratainsist 
   De hardement ne de prouece, 
   De sens, d'onnour ne de largeee, 
   Ne d'apensement ne d'avis. 
   Tels teches com je vous devis 
   Ot Cléomadès si lonc tans 
   Que il fu au siecle vivans. 
   Tant qu'il vesqui, monteplia 
   Haute honnour en lui, et monta 
   De plus en plus, de jour en jour. 
   Ses cuers n'avoit onques sejour 
   Que adès ne fust sa pensée 
   Conment honnours fust gouvernée ; 
   Et tex ert li cuers Clarmondine, 
   Qui fu si très parfaite et fine 
   De bien, de sens et de biauté,
   PageV02P287
   De foi, d'onnour, d'umilité, 
   Et de tout ce c'on puet penser 
   C'on puet à bonté atorner, 
   Car riens qui à amender fust 
   Nus en li trouver ne peüst. 
  